ملکه الزبته د ملاله یوسفزۍ کتاب په تحفه کې قبول کړی
د برتانیې ملکه د هر چا سره نه ویني. خو په برتانیه یا د برتانیې نه بهر په نوره نړۍ کې یواځې د هغو څو کسانو سره ویني چې په کوم ځانګړي میدان کې يې ځان ته نامه ګټلي وي
واشنګټن ډي سي — د برتانیې مَلکې د ملاله یوسفزۍ نه (زه ملاله یم) کتاب په تحفه یا سوغات کې قبول کړی دی. د ملکه الزبته سره د خبرو په وخت ملاله یوسفزۍ یو ځل بیا د علم یا تعلیم په اهمیت خبری کړي. د برتانیې ملکه د هر چا سره نه ویني. خو په برتانیه یا د برتانیې نه بهر په نوره نړۍ کې یواځې د هغو څو کسانو سره ویني چې په کوم ځانګړي میدان کې يې ځان ته نامه ګټلي وي. ملاله یوسفزۍ هم اوس په نړۍ کې د ګوتو په شمېر د هغو یو څو مهمو شخصیتونو کې شمارل کیږي. آېي ایم ملاله کتاب په امریکا ، برتانیه او په یو شمیر نورو هیوادونو کې ډیر مشهور شوی دی. د کتاب د خرڅولو مشهور آن لاېن دوکان ایمازون په خپل ویب پاڼه ښاېي چې دا وخت تر ټولو زیات خرڅیدونکې کتاب آېي ایم ملاله دی. دغه کتاب د ملاله یوسفزۍ په خپل هیواد پاکستان کې هم په دوکانونو کې شته. خو د طالبانو د ګواښونو وروسته، ځینو دوکانونو دغه کتابونه اوس د خپلو الماریو نه لرې کړي دي.